เปิดชื่อ 13 หุ้นเข้าคำนวณ SET50-SET100 ครึ่งปีหลัง
เปิดชื่อ 13 หุ้นเข้าคำนวณ SET50-SET100 ในรอบ 2H59 
17 มิ.ย. 2559

ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่จะใช้คำนวณดัชนี SET50, SET100 และ SETHD ในช่วง 6 เดือนหลังของปี 2559 (1 กรกฎาคม -31 ธันวาคม) โดยดัชนี SET50 มีหลักทรัพย์ใหม่ 4 หลักทรัพย์ ดัชนี SET100 มีหลักทรัพย์ใหม่ 9 หลักทรัพย์ และดัชนี SETHD มีหลักทรัพย์ใหม่ 8 หลักทรัพย์
สำหรับรายชื่อหลักทรัพย์ใหม่สำหรับดัชนี SET50 จำนวน 4 หลักทรัพย์ ประกอบด้วย บริษัททางด่วนและรถไฟฟ้ากรุงเทพ จำกัด (มหาชน) หรือ BEM, บริษัทโกลบอล เพาเวอร์ ซินเนอร์ยี่ จำกัด (มหาชน) หรือ GPSC, บริษัทเคซีอี อีเลคโทรนิคส์ หรือ KCE และบริษัทเมืองไทย ลิสซิ่ง จำกัด (มหาชน) หรือ MTLS ทั้งนี้ หลักทรัพย์ทั้งหมดที่อยู่ในดัชนี SET50 มีมูลค่าหลักทรัพย์ตามราคาตลาดรวม 8.61 ล้านล้านบาท คิดเป็น 69% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ ณ สิ้นเดือนพฤษภาคม 2559
ส่วนดัชนี SET100 มีหลักทรัพย์ใหม่ 9 หลักทรัพย์ ได้แก่ บริษัทบางกอก เชน ฮอสปิทอล จำกัด (มหาชน) หรือBCH, บริษัทคอมเซเว่น จำกัด (มหาชน) หรือ COM7, บริษัทดิ เอราวัณ กรุ๊ป จำกัด (มหาชน) หรือ ERW, บริษัทสยามโกลบอลเฮ้าส์ จำกัด (มหาชน) หรือ GLOBAL, บริษัทอินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC, บริษัทเจดับเบิ้ลยูดี อินโฟโลจิสติกส์ จำกัด (มหาชน) หรือ JWD, บริษัทเมืองไทย ลิสซิ่ง จำกัอ (มหาชน) หรือ MTLS, บริษัททีอาร์ซี คอนสตรัคชั่น จำกัด (มหาชน) หรือ TRC และบริษัทน้ำมันพืชไทย จำกัด (มหาชน) หรือ TVO
โดยมูลค่าหลักทรัพย์ตามราคาตลาดรวมของหลักทรัพย์ทั้งหมดในดัชนี SET100 ณ สิ้นเดือนพฤษภาคม 2559 อยู่ที่ 9.72 ล้านล้านบาท คิดเป็น 78% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ
ด้าน SETHD มีหลักทรัพย์ใหม่ 8 หลักทรัพย์ ได้แก่ บริษัทอนันดา ดีเวลลอปเม้นท์ จำกัด (มหาชน) หรือ ANAN, บริษัทบีเจซี เฮฟวี่ อินดัสทรี จำกัด (มหาชน) หรือ BJCHI, บริษัทบางกอกแลนด์ จำกัด (มหาชน) หรือ BLAND, บริษัทบัตรกรุงไทย จำกัด (มหาชน) หรือ KTC, บริษัทเอสทีพี แอนด์ ไอ จำกัด (มหาชน) หรือ STPI, บริษัททิปโก้แอสฟัลท์ จำกัด (มหาชน) หรือ TASCO, บริษัททีทีซีแอล จำกัด (มหาชน) หรือ TTCL และบริษัทน้ำมันพืชไทย จำกัด (มหาชน) หรือ TVO
โดยหลักทรัพย์ที่อยู่ในดัชนี SETHD มีอัตราผลตอบแทนเงินปันผลเฉลี่ย 4.74% สูงกว่าอัตราผลตอบแทนเงินปันผลของตลาดหลักทรัพย์ฯ โดยรวม ซึ่งมีค่าเฉลี่ยอยู่ที่ 3.00% สำหรับเดือนมีนาคมถึงเดือนพฤษภาคม 2559
 
ด้าน บล.โนมูระ พัฒนสิน ระบุในบทวิเคราะห์ (17 มิ.ย.) ว่า ตลาดประกาศ SET50/100 สำหรับงวดครึ่งปีหลังแล้ว กลยุทธ์ แนะนำ ซื้อ MTLS Surprise SET50 และกลุ่ม SET100 เน้น BCH, ERW, GLOBAL &amp; COM7